
Εργασία 2
Όταν η οικογενειακή και διαγενεακή μνήμη συναντά την Ιστορία
Προφορική μαρτυρία, μνήμη και ιστορικά τεκμήρια
Σκοπός της εργασίας
Σκοπός είναι να διερευνήσετε πώς μία προσωπική ή διαγενεακή αφήγηση για το παρελθόν μπορεί να χρησιμοποιηθεί ως ιστορική πηγή.
Η εργασία δεν ζητά να αποφασίσετε αν ο αφηγητής «λέει την αλήθεια» ή «θυμάται σωστά». Σας ζητά να εξετάσετε πώς συγκροτείται η μνήμη και πώς μπορεί να συσχετιστεί με άλλα ιστορικά τεκμήρια.
Βήμα 1. Πριν από τη συνέντευξη: Η δική μου αρχική αφήγηση
Πριν πραγματοποιήσετε τη συνέντευξη, γράψτε ένα σύντομο κείμενο στο οποίο θα καταγράψετε:
· τι γνωρίζετε ήδη για το ιστορικό θέμα,
· από πού προέρχονται αυτές οι γνώσεις,
· ποιες εικόνες, αφηγήσεις ή στερεότυπα συνδέετε με αυτό,
· τι θα θέλατε να μάθετε από έναν άνθρωπο που έζησε την περίοδο.
Μην αναζητήσετε ακόμη νέες πληροφορίες. Στόχος είναι να καταγραφεί η αρχική σας ιστορική αντίληψη.
Βήμα 2. Επιλογή αφηγητή
Επιλέξτε ένα άτομο μεγαλύτερης γενιάς που μπορεί να μιλήσει για το συγκεκριμένο θέμα ή την περίοδο.
Καταγράψτε:
· ηλικία,
· τόπο στον οποίο ζούσε κατά την περίοδο που εξετάζετε,
· βασικά στοιχεία που σχετίζονται με την εμπειρία του,
· εάν είναι συγγενικό ή μη συγγενικό σας πρόσωπο.
Βήμα 3. Προετοιμασία της συνέντευξης
Διαμορφώστε έναν σύντομο οδηγό ημιδομημένης συνέντευξης.
Αποφύγετε ερωτήσεις που ζητούν μόνο ιστορικές πληροφορίες.
Προτιμήστε ερωτήσεις όπως:
· Πού ζούσατε τότε;
· Τι θυμάστε από την καθημερινή σας ζωή;
· Τι συζητούσατε στο σπίτι;
· Υπήρχαν θέματα που αποφεύγατε;
· Πώς μαθαίνατε όσα συνέβαιναν;
· Ποια εμπειρία θυμάστε πιο έντονα;
· Υπάρχουν γεγονότα που σήμερα τα αντιλαμβάνεστε διαφορετικά;
· Πότε και γιατί άλλαξε η ερμηνεία σας για όσα ζήσατε;
Βήμα 4. Διεξαγωγή της συνέντευξης
Η συνέντευξη θα έχει διάρκεια περίπου 30–45 λεπτά.
Πριν από την καταγραφή:
· εξηγήστε τον σκοπό της εργασίας,
· ζητήστε σαφή συναίνεση,
· ενημερώστε για τον τρόπο χρήσης του υλικού,
· σεβαστείτε την επιθυμία για ανωνυμία ή μη απάντηση.
Βήμα 5. Ανάλυση της μαρτυρίας
Επιλέξτε 3–5 χαρακτηριστικά αποσπάσματα.
Για κάθε απόσπασμα αναλύστε:
· τι ακριβώς αφηγείται,
· ποιο είναι το ιστορικό πλαίσιο,
· ποια είναι η θέση του αφηγητή,
· τι φαίνεται να θυμάται με βεβαιότητα,
· πού εμφανίζονται δισταγμοί ή αβεβαιότητα,
· τι μπορεί να επηρεάζει τη σημερινή του ερμηνεία,
· τι λέγεται και τι ενδεχομένως παραμένει ανείπωτο.
Βήμα 6. Η μαρτυρία συναντά τα ιστορικά τεκμήρια
Βρείτε τουλάχιστον τρεις άλλες ιστορικές πηγές σχετικές με όσα συζητήθηκαν στη συνέντευξη.
Μπορεί να είναι:
· εφημερίδα,
· φωτογραφία,
· επίσημο έγγραφο,
· αρχειακό τεκμήριο,
· οπτικοακουστικό υλικό,
· σχολικό εγχειρίδιο,
· επιστημονική ιστορική μελέτη.
Συγκρίνετε τη μαρτυρία με τα τεκμήρια.
Μην περιοριστείτε στο «συμφωνεί/διαφωνεί».
Εξετάστε:
· τι επιβεβαιώνεται,
· τι διαφοροποιείται,
· τι προσθέτει η προσωπική μαρτυρία,
· τι δεν μπορεί να μας πει,
· ποια νέα ερωτήματα δημιουργούνται.
Βήμα 7. Μετά τη συνέντευξη: Τι άλλαξε;
Επιστρέψτε στην αρχική σας αφήγηση.
Απαντήστε:
1. Τι άλλαξε στην αντίληψή σας;
2. Τι επιβεβαιώθηκε;
3. Τι αμφισβητήθηκε;
4. Ποια σημεία της μαρτυρίας σας προκάλεσαν μεγαλύτερο προβληματισμό;
5. Πώς επηρέασε η σχέση σας με τον αφηγητή τον τρόπο με τον οποίο τον ακούσατε;
6. Αν ο αφηγητής ήταν συγγενής, ήταν ευκολότερο ή δυσκολότερο να αντιμετωπίσετε κριτικά τη μαρτυρία;
Η τελική εργασία θα περιλαμβάνει
1. Αρχική προσωπική αφήγηση.
2. Σύντομη παρουσίαση του αφηγητή.
3. Μεθοδολογία και οδηγό συνέντευξης.
4. Επιλεγμένα αποσπάσματα και ανάλυση.
5. Σύγκριση με άλλες ιστορικές πηγές.
6. Αναστοχασμό για τη σχέση μνήμης και Ιστορίας.
7. Τελική αναθεωρημένη ιστορική ερμηνεία.
8. Συμπέρασμα.
Κατά την ανάλυση να προσέξετε ιδιαίτερα
· διαφορά μεταξύ μνήμης και ιστορικού γεγονότος,
· υποκειμενικότητα,
· χρονική απόσταση,
· σιωπές και παραλείψεις,
· αντιφάσεις,
· ιστορικό πλαίσιο,
· διασταύρωση πηγών,
· θέση του αφηγητή,
· δική σας θέση ως ερευνητή.
Κεντρικό ερώτημα της εργασίας:
Πώς μετατρέπεται μια βιωμένη ή κληρονομημένη μνήμη σε αντικείμενο ιστορικής διερεύνησης;
συγκειμενοποίηση → κριτική της πηγής → επιβεβαίωση → ερμηνεία → αναστοχασμός

